BEVEZETÉS

Az Európai Bizottság 2007-ben elfogadta „Az eredmények Európája – a közösségi jog alkalmazásáról” című közleményt[1]. A Bizottság e közleményben a Bizottság és a tagállamok közötti partnerségi megközelítésen alapuló projektet kezdeményezett annak érdekében, hogy biztosítsák az uniós jog pontos alkalmazását, a polgárok és vállalkozások hamarabb kaphassanak választ, és a hatóságok gyorsabban oldják meg a problémákat, továbbá szigorúbbá tegyék a meglévő eljárások kezelését és irányítását.

E célból 2008 áprilisában kidolgozták az EU Pilot projektet, amely 15 önkéntes tagállammal kezdte meg működését. 2010 márciusában a Bizottság elfogadta az EU Pilot első értékelő jelentését[2], amelyben megállapította, hogy a rendszer pozitív eredményekkel szolgál, azonban annak jobb működése, a Bizottság és a részt vevő tagállami hatóságok közötti megértés növelése, valamint az ügyek feldolgozási sebességének és az eredmények elérésének javítása érdekében számos elemet lehet továbbfejleszteni[3].

A Bizottság 2010 és 2011 folyamán tovább folytatta a projekt végrehajtását, kiegészítését és finomhangolását. Az első értékelő jelentés 2010. márciusi elfogadása óta a következő főbb fejleményekre került sor az EU Pilot projekt működése tekintetében:

- Az EU Pilot első értékelő jelentésben szereplő, összességében kedvező értékelését követően a Bizottság felkérte a többi 12 tagállamot a projekthez való csatlakozásra. Ezt követően tíz további tagállam csatlakozott a projekthez[4].

- 2010 márciusa óta tíz hetes referenciaértéket alkalmaztak általános referenciaként arra, hogy a Bizottság értékelje a tagállami válaszokat, ami megegyezik a tagállamoknak a válaszok benyújtására rendelkezésre álló határidővel.

- 2010 márciusa óta bővült az EU Pilot alkalmazási köre, és főszabályként korai szakaszban, vagyis az EUMSZ 258. cikke szerinti jogsértési eljárás igénybevétele előtt a rendszert (kevés kivétellel) minden olyan ügyben alkalmazzák, amelyek az uniós jog pontos alkalmazását és végrehajtását érintik, illetve a nemzeti jog uniós jognak való megfelelésével kapcsolatosak.

- A Bizottság továbbfejlesztette az EU Pilot projekt alapját képező IT-rendszert, hogy biztosítsa annak hatékony működését, valamint hogy még inkább felhasználóbaráttá tegye.

Első értékelő jelentésében a Bizottság vállalta, hogy 2011-ben újabb értékelést készít. Ez a dokumentum az EU Pilot projekt második értékelő jelentését tartalmazza. A rendszer átfogó értékelése érdekében a jelentés a projekt 2008. áprilisi elindításától 2011. szeptemberig tartó időszakot fedi le, és azokra a fő megállapításokra összpontosít, amelyek alapján értékelni lehet a rendszer hatékonyságát. A jelentés számadatokra és az ügyek volumenére támaszkodik, megvizsgálja az érintett szakpolitikai területeket és a vonatkozó referenciaértékeknek való megfelelést, továbbá az ügyek minőségével kapcsolatban rendelkezésre álló adatokat is figyelembe veszi. Az e jelentéshez csatolt bizottsági szolgálati munkadokumentumban további részletes statisztikai adatok állnak rendelkezésre.

MUNKAMÓDSZER

Az EU Pilot a Bizottság fő eszköze arra, hogy olyan témákról egyeztessen a részt vevő tagállamokkal, amelyek korai szakaszban (vagyis az EUMSZ 258. cikke szerinti jogsértési eljárás megindítása előtt) kérdéseket vetnek fel az uniós jog pontos alkalmazásával, illetve a nemzeti jog uniós jognak való megfelelésével kapcsolatban.

Bármilyen kérdésben is kerülne sor a jogsértési eljárás igénybevételére, a Bizottság az EUMSZ 258. cikke szerinti eljárás megindítása előtt főszabályként az EU Pilotot alkalmazza. Ez azt a korábbi rendszeres gyakorlatot váltja fel, amikor a Bizottság e célból adminisztratív levelet küldött. Amennyiben azonban sürgősség vagy más jelentős érdek miatt az EUMSZ 258. cikke értelmében azonnal jogsértési eljárást kell indítani, kivételek engedélyezhetők és jogsértési eljárás indítható az EU Piloton keresztül való korábbi kapcsolattartás nélkül. Ilyen kivételes helyzetben a Bizottság azonnal fel tud lépni egy tagállam által állítólagosan elkövetett jogsértés miatt, valamint fel tudja szólítani a tagállamot az uniós jognak megfelelő cselekvésre. A rendszer a polgároktól és a vállalkozásoktól érkezett megkereséseket és panaszokat, valamint a hivatalból indított ügyeket is kezeli. Ide tartoznak a Bizottságnak az Európai Parlament Petíciós Bizottsága előtt, illetve az európai parlamenti képviselők levelében feltett kérdések.

Az adatbázis angol nyelvű, azonban több tagállam fenntartotta magának a jogot, hogy hivatalos nyelvén válaszoljon. Szükség esetén a Bizottság teljesíti a fordításra vonatkozó igényeket.

Ezt követően az egyedi ügyeket – azok leírását, valamint az adott problémára vonatkozó kérdéseket is ideértve – az EU Pilot alkalmazáson keresztül továbbítják az érintett tagállamnak. A nemzeti hatóságoknak tíz hét áll rendelkezésükre, hogy a felmerült kérdésekre a lehető legalaposabban válaszoljanak, valamint hogy az uniós joggal összeegyeztethető megoldást javasoljanak a feltárt problémákra. A tagállamok hasonlóképpen megindokolhatják a tíz hetes időszak meghosszabbítása iránti igényt, jelezve a Bizottságnak, hogy több időre van szükségük válaszaik összeállításához. Az általános időtartam meghosszabbítására irányuló kérés elfogadásáról vagy elutasításáról eseti alapon döntenek.

Kivételes esetekben tíz hétnél rövidebb időtartam is meghatározható. Ennek okát közlik a tagállammal.

További tíz hetes referenciaidőszakon belül a tagállamtól érkezett válaszokat – amennyiben szükséges, azok lefordítását követően – a Bizottság megvizsgálja, és a tagállami válaszok értékelését feltöltik az EU Pilot adatbázisba. Amennyiben nem találnak az uniós joggal összeegyeztethető megoldást, megindíthatják az EUMSZ 258. cikke szerinti jogsértési eljárást. Panasz esetén válasz is készül, amelyben tájékoztatják a panaszost a panaszával kapcsolatos vizsgálat eredményéről. Szükség esetén a tagállami hatóságokat további információ nyújtására kérhetik fel.

E referenciaértékek betartása mindkét fél számára kihívást jelenthet, viszont lényeges annak biztosítása, hogy az ilyen ügyek kezelésének első lépése (tehát az EUMSZ 258. cikke értelmében felszólító levél küldése vagy az ügy lezárása) a panasz nyilvántartási rendszerben (CHAP) történő rögzítésének vagy az EU Pilotban hivatalból indított ügyek létrehozásának időpontjától számított legfeljebb 12 hónapos határidőn belül megtehető. A tíz hetes referenciaidőszak betartása ezért mind a tagállamok, mind a Bizottság teljesítményértékelésének egyik szempontja.

Az EU Pilot ügyek dokumentumaihoz való hozzáférésre irányuló kéréseket az eljárási szabályzatának módosításáról szóló, 2001. december 5-i bizottsági határozat[5] által végrehajtott, az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK európai parlamenti és tanácsi rendelet [6] szabályozza.

ÉRTÉKELÉS

Az értékelést két időszakra osztottuk fel: a lezárt ügyek értékelése a 2010. március–2011. február közötti időszakot, a rendszer működésére vonatkozó átfogó statisztikai adatok pedig a projekt 2008. áprilisi elindításától 2011. szeptemberig tartó időszakot fedik le.

Az értékelés különösen a következőkre vonatkozik:

- A 2010. március és 2011. február között lezárt EU Pilot ügyek a tagállamok és a Bizottság által elvégzett értékelése a minőség és az együttműködés/támogatás kritériuma alapján;

- Az EU Pilotban kezelt ügyek volumene. Az értékelés a különböző tagállamokban érvényesülő tendenciákat is megvizsgálja, figyelembe véve, hogy nem mind ugyanabban az időpontban csatlakozott az EU Pilothoz;

- A rendszerbe bevitt ügyek forrása és az általuk érintett szakpolitikai területek;

- Az ügyek feldolgozására a tagállamok és a Bizottság által igénybe vett átlagos időtartam és az általános tíz hetes referenciaidőszaknak való megfelelés;

- Végül a projekt „sikerességi” aránya, vagyis az, hogy a tagállamok által szolgáltatott válaszok közül mennyit találtak elfogadhatónak, így nem volt szükség az EUMSZ 258. cikke szerinti hivatalos jogsértési eljárás megindítására. Az EU Pilot célkitűzése, hogy gyorsabb eredményeket szolgáltassanak, valamint hogy a tagállamok és a Bizottság közti jobb együttműködés révén az uniós joggal összeegyeztethető megoldásokat találjanak a polgárok és a vállalkozások számára anélkül, hogy szükség lenne az EUMSZ 258. cikke szerinti jogsértési eljárás megindítására.

E témákat a jelentéshez csatolt bizottsági szolgálati munkadokumentum fejti ki részletesen.

Tekintettel a 2010. március–2011. február közötti időszak vonatkozásában a lezárt ügyek értékelésére, a Bizottság és a tagállamok három fő kritérium: a minőség, az együttműködés és a támogatás alapján válaszoltak kérdésekre. Az értékelés eredményei azt mutatják, hogy egy ügy kezelésekor a tagállamok nagymértékben elégedettek a Bizottság által bevitt EU Pilot ügyek minőségével, különösen a felmerült kérdések egyértelműségét és a szóban forgó problémák azonosítását érintően. Végezetül a Bizottság és a tagállamok nagyon elégedettek a projekt kapcsán tanúsított együttműködéssel és támogatással.

Az ügyek volumenét tekintve a 2008. április–2011. szeptember közötti időszak során összesen 2 121 ügyet vittek be az EU Pilotba. Ezek közül 1 410 ügy ment végig[7] az EU Pilot folyamatán. A volumen megoszlása azonban nem egyenletes a tagállamok között. Attól eltekintve, hogy a népesebb tagállamokhoz polgáraik, vállalkozásaik és a civil társadalmi érdekeket képviselőik nagyobb száma miatt több ügy érkezik az EU Pilotban, egy másik elemet is figyelembe kell venni: ez pedig a rendszert 2008 kezdete óta alkalmazó tagállamok és a rendszerhez 2010-ben, illetve 2011-ben csatlakozott tagállamok ügyeinek száma közötti különbség. A 2 121 ügy 15,5 %-át Olaszországnak és Spanyolországnak, 8 %-át az Egyesült Királyságnak, 7,7 %-át Németországnak és 6,5 %-át Portugáliának nyújtották be.

A tagállamok az EU Pilotba bevitt összes ügy csupán 2 %-ának feldolgozását utasították vissza, ennek fő oka a panaszos által szolgáltatott információk elégtelensége volt.

Az EU Pilotba bevitt ügyekben szereplő problémák többé-kevésbé összhangban állnak az uniós jog különböző területein felmerülő kérdések és problémák volumenének jelenlegi helyzetével: az ügyek mintegy 33 %-a a környezetvédelmet, 15 %-a a belső piacot, 10,5 %-a az adózást, 8 %-a a mobilitást és közlekedést, valamint 6 %-a az egészségügyet és fogyasztóvédelmet érintette.

Az ügyek eredetére vonatkozóan a 2 121 ügy 49 %-a panaszokból, míg 7 %-a polgárok és vállalkozások általi megkeresésből származott, további körülbelül 44 %-át pedig a Bizottság hivatalból indította meg.

Az EU Pilot ügyek feldolgozására a tagállamok és a Bizottság által igénybe vett időt a tíz hetes referenciaidőszak alapján értékelték. Az EU Pilot 2008-as elindítása óta a tagállamok átlagosan 67 nap alatt javasoltak válaszokat az ügyekre, ami összhangban áll a tíz hetes (70 napos) referenciaidőszakkal. 2010 márciusa óta[8] a Bizottság szolgálatai átlagosan 102 nap alatt értékelték a tagállami hatóságok által javasolt válaszokat és döntöttek az ügy nyomon követéséről. Ez a szám meghaladja az általános referenciaértéket. Megjegyzendő, hogy a referenciaértéket meghaladó ügyek nagy részében a Bizottság szolgálatainak további információra van szükségük a nemzeti hatóságoktól, különösen az összetettebb ügyek esetében és amelyeknél fordítás szükséges.

A „ sikerességi arányt ” tekintve, a rendszeren végigment 1 410 ügyet érintően a tagállamok által benyújtott válaszok közel 80 %-át (1 107 ügy) értékelték elfogadhatónak, így az EUMSZ 258. cikke szerinti jogsértési eljárás megindításának szükségessége nélkül le lehetett zárni az ügyet. Az ügyek fennmaradó 20 %-ában (303 ügy) nem született az uniós jognak megfelelő megoldás, így ezek a jogsértési szakaszba kerültek, és az eljárást már megindították, illetve a Bizottság jelenleg készíti azt elő az ügy EU Pilotban való feldolgozását követően. Az EU Pilot első értékelő jelentésében a sikerességi arány 85 % volt. Az enyhe csökkenés egyik oka az új részt vevő tagállamoknak köszönhető EU Pilot ügyek számának emelkedése lehet. Az első jelentés elfogadása óta továbbá az EU Pilot alkalmazása minden olyan ügyben kötelező, ahol a szóban forgó probléma teljes megértéséhez további ténybeli vagy jogi információra van szükség az uniós jog pontos alkalmazását és végrehajtását, illetve a nemzeti jog uniós jognak való megfelelését érintően, míg korábban az EU Pilot igénybevétele az EUMSZ 258. cikke szerinti jogsértési eljárás megindítása előtt opcionális volt.

A Bizottság 2010 óta az új jogsértési eljárások volumenének csökkenését figyelte meg az EU Pilotban részt vevő első 15 önkéntes tagállam vonatkozásában[9]. Az EU Pilothoz 2010 márciusát követően csatlakozott többi 12 tagállam tekintetében ugyancsak – jóllehet kisebb mértékű – csökkenés figyelhető meg. Noha nem lehet e tendencia minden okát feltárni, az egyik magyarázat az EU Pilot létrehozása, amely elősegíti a Bizottság által az uniós jog alkalmazásával kapcsolatban felvetett kérdések tisztázását és kielégítő megoldását, így a jogsértési eljárás igénybevétele nélkül zárja le a problémákat, és a panaszok esetében gyors eredményeket nyújt a polgárok és vállalkozások számára.

KÖVETKEZTETÉSEK

A Bizottság által az EU Pilot első értékelő jelentésében vállalt kötelezettségeknek megfelelően:

- Az EU Pilotot kiterjesztették és most már 25 tagállam alkalmazza teljes mértékben. Alkalmazását kiszélesítették, finomították és megerősítették.

- Az EU Pilot pozitívan járult hozzá a Bizottság és a részt vevő tagállamok közötti azon együttműködéshez és továbbra is támogatja azt, hogy a polgárok, a vállalkozások és a civil társadalmi érdekeket képviselők megkereséseire válaszoljanak és problémáikat megoldják. A tagállamok által adott válaszok körülbelül 80 %-át elfogadhatóként értékelték (vagyis az uniós joggal összhangban állnak), így az EUMSZ 258. cikke szerinti eljárás megindításának szükségessége nélkül le lehetett zárni az ügyet.

- Az EU Pilot rendszeresebb igénybevételének köszönhetően a tagállamok centralizált áttekintést kaptak az uniós jog alkalmazásához kapcsolódó kérdések átfogó kezeléséről.

- A munkamódszerek és az EU Pilotba bevitt ügyek színvonala a Bizottság és a tagállamok közötti együttműködésnek köszönhetően javult. A Bizottság és a tagállamok elkötelezettek a jó teljesítmény fenntartására irányuló erőfeszítéseik folytatása mellett.

- A tagállamok és különösen a Bizottság továbbra is arra törekednek, hogy betartsák a Bizottság által az ügyek feldolgozására meghatározott standard tíz hetes referenciaidőszakot.

- Az EU Pilot működésének javítása érdekében a tagállamokkal szorosan együttműködve továbbfejlesztették az IT-rendszert és pontosították a projekt alkalmazási körét.

- Az együttműködés és a működés terén még mindig van lehetőség további javulásra, különösen az elfogadott referenciaértékeknek való megfelelés, valamint a Bizottság által feltett kérdések és a tagállamok által adott válaszok minősége tekintetében.

A Bizottság véleménye szerint az EU Pilot projekt maga mögött hagyta korai kísérleti szakaszát és olyan elismert munkamódszerré vált, amely a Bizottság, a részt vevő tagállamok és a polgárok számára is eredményekkel szolgál. A Bizottság általánosságban arra törekszik, hogy a problémákat az EU Pilot alkalmazásával gyorsan megoldja, valamint – adott esetben – a jogsértési eljárásokat megindítsa és szigorúan lefolytassa. A Bizottság jelenleg vizsgálja annak lehetőségét, hogy az EU Pilotot a problémamegoldás és megelőzés eszközeként valamennyi tagállamra kiterjessze, és továbbra is fenntartja az EU Pilotot még nem alkalmazó tagállamokkal való kapcsolatait.

Az EU Pilot működésének szempontjaival a Bizottság az uniós jog alkalmazásának monitoringjáról szóló későbbi éves jelentéseiben foglalkozik majd.

[1] COM(2007) 502., vö. 2.2. bekezdés. „A munkamódszerek javítása”.

[2] COM(2010) 70 végleges.

[3] Vö. 4. szakasz „Általános következtetések”.

[4] A 25 tagállam a következő: Ausztria, Belgium, Bulgária, Ciprus, a Cseh Köztársaság, Dánia, az Egyesült Királyság, Észtország, Finnország, Franciaország, Görögország, Hollandia, Írország, Lengyelország, Lettország, Litvánia, Magyarország, Németország, Olaszország, Portugália, Románia, Spanyolország, Svédország, Szlovákia, Szlovénia. Málta jelenleg a szükséges belső eljárásokat hajtja végre és várhatóan hamarosan megkezdi a rendszer alkalmazását, Luxemburggal a tárgyalások még folyamatban vannak.

[5] HL L 345., 2001.12.29., 94. o.

[6] HL L 145., 2001.5.31., 43. o.

[7] Ez azt jelenti, hogy a tagállamok benyújtották az ügyekkel kapcsolatos válaszaikat, amelyeket a Bizottság az alapján értékelt, hogy összeegyeztethetőek-e az uniós joggal.

[8] Ez az időpont megfelel a tagállamok által a rendszeren belül benyújtott válaszok értékelése érdekében a Bizottság számára rendelkezésre álló általános tíz hetes referenciaidőszak bevezetésének.

[9] Ez a statisztika nem tartalmazza a bejelentés elmulasztásával kapcsolatos ügyeket, mivel azok nem tartoznak az EU Pilot alkalmazási körébe.